જો કે નીરજભાઈએ એ વાત તરફ પણ ધ્યાન દોર્યું કે એ સિક્કાની બીજી બાજુ જોઈએ તો કહેવું પડે કે કેટલાક બ્લોગર્સ થોડી ઊતરતી કક્ષાનું સાહિત્ય પીરસતા થઈ ગયા છે, વાચકો કરતાં કવિઓ વધી પડ્યા છે. હાઈકુના જવાબમાં લાંબી કવિતા આવી પડે, તો કોઈ વાંચ્યા વિના પણ અભિપ્રાય આપી બેસે. આથી ગુજરાતી સાહિત્યના જાણકારોના મોઢામાં બેસ્વાદ મીઠાઈ ખાધાનો ભાવ જાગે તેમાં નવાઈ નથી. આમ છતાં આ ટેકનોલોજીનો ફાયદો પણ થયો છે, જેની પાસે ગુજરાતી સાહિત્ય પહેલાં નહોતું પહોંચ્યું તેઓ વાંચતા થયા છે, બ્લોગ્સ વાંચનારા લોકોમાંથી 55% ભારતની બહાર વસનારા છે અને ગુજરાતી ભાષાથી અપરિચિત એવા નાની ઉંમરના લોકો તથા નિવૃત્ત થયેલા લોકો પણ માણી શકે તે એનો ફાયદો છે. દુનિયામાં લગભગ 3.17 બિલિયન લોકો ઈન્ટરનેટનો ઉપયોગ કરે છે.